**Vadlīnijas “Datoru bibliotēkas” izveidei, uzturēšanai un atjaunošanai**

(vadlīnijas sagatavotas, pamatojoties uz 2021.gada 14.maija sadarbības memorandu “Dators ikvienam bērnam”)

Rīga, 2023.

Satura rādītājs

[1. “Datoru bibliotēkas” izveidošana - iepirkšanas un piegādes kārtība 3](#_Toc129612445)

[3. Datortehnikas izsniegšanas, nomaiņas un atgriešanas kārtība 4](#_Toc129612446)

[4. Datortehnikas apkopes un remonta kārtība 4](#_Toc129612447)

[5. “Datoru bibliotēkas” uzturēšanas (t.sk. aktīvās rezerves) kārtība 5](#_Toc129612448)

[6. “Datoru bibliotēkas” pārvaldības kārtība (domēnu vārdu un lietotāju kontu pārvaldība) 5](#_Toc129612449)

[7. “Datoru bibliotēkas” papildināšanas un atjaunošanas kārtība 5](#_Toc129612450)

[8. Darba vietas un interneta pieslēguma nodrošināšana 6](#_Toc129612451)

[9. Noslēguma jautājumi 6](#_Toc129612452)

# “Datoru bibliotēkas” izveidošana - iepirkšanas un piegādes kārtība

Datoru bibliotēkas veido pašvaldības savās izglītības iestādēs par pašvaldības līdzekļiem, izmantojot Izglītības un zinātnes ministrijas (turpmāk - IzM) izveidoto katalogu Elektroniskajā iepirkumu sistēmā (turpmāk – EIS <https://www.eis.gov.lv>) vai iepērkot tos saskaņā ar “Publisko iepirkuma likuma” normām.

"Datoru bibliotēku" sākotnējai izveidei tiek piesaistīts REACT-EU, Atveseļošanās fonda un ES fondu 2021.-2027. finansējums. Sākotnēji datorus valsts IzM personā iepērk centralizēti saskaņā ar “Publisko iepirkuma likuma” normām un pamatojoties uz IzM izveidoto katalogu EIS.

Par dažādu finansējuma avotu iegādātajiem datoriem izvirzāmas atšķirīgas sadales kārtības, lai kopā ar memorandā iesaistītajām pusēm sasniegtu attiecīgā finansējuma avota izvirzītās prasības un vai mērķus. Par Eiropas Savienības (turpmāk – ES) līdzekļiem iegādātos datorus pašvaldībām piegādā, balstoties uz līgumiem, ko noslēdz IzM un attiecīgā projekta partneri, parasti, izglītības iestāžu dibinātāji. Līgumos starp IzM un pašvaldībām tiek atrunāti konkrēto datoru izmantošanai izvirzītās prasības. Daļa no tām atspoguļotas arī šajās vadlīnijās.

1. Projekta **“Izglītības iestāžu digitalizācija 7.-9. klasēm”** (kārtību nosakaMinistru kabineta 2021. gada 30. novembra noteikumi Nr. 785 "Darbības programmas "Izaugsme un nodarbinātība" 13.1.2. specifiskā atbalsta mērķa "Atveseļošanas pasākumi izglītības un pētniecības nozarē" 13.1.2.2. pasākuma "Izglītības iestāžu digitalizācija" īstenošanas noteikumi") datorus nodrošina ES reģionālais fonds un tie paredzēti 7.-9.klašu skolēnu vajadzībām.
2. Projekta “**2.3.2.3.i. Digitālās plaisas mazināšana sociāli neaizsargātajiem izglītojamajiem un izglītības iestādēs**” finansētie datori paredzēti skolēniem no sociāli neaizsargātām mājsaimniecībām, lai uzlabotu viņu piekļuvi mācību līdzekļiem. Finansējums piešķirts prioritātes “iekļaujoša digitalizācija” ietvaros, tādēļ šos datorus paredzēts izsniegt lietošanai skolēniem, kuriem tehnoloģiju pieejamība ir ierobežota.
3. Līdz 2025.gadam ieplānots papildus finansējums vismaz 55 miljonu eiro apjomā datortehnikas iegādei skolām, taču šobrīd vēl turpinās izvērtēšana, kā notiks turpmāko datoru piegādes skolām. Atgriezeniskā saite par esošajiem piegādes procesiem tik ņemta vērā izstrādājot turpmāko portatīvo datoru un citu tehnoloģiju piegādes procesu.

Datoru saņemšanu pašvaldībās organizē pašvaldības nozīmētas atbildīgās struktūrvienības.

Par valsts budžeta un ES līdzekļiem iegādātos portatīvos datorus iegādājas IzM, tos uzņem uzskaitē kā pamatlīdzekli, piešķirot inventāra numurus, un tad ar aktu par valsts kustamās mantas nodošanu nodod pašvaldības bilancē. Izvēlētais Piegādātājs nodrošina datoru piegādi uz katru pašvaldību.

1. Centralizēti iegādāto datoru sadales kārtība

Sākotnējo datoru sadali starp pašvaldībām nosaka IzM atbilstoši katra finansējuma projekta mērķiem. Pašvaldībai ir tiesības veikt datoru sadali starp savām izglītības iestādēm, atbilstoši tās ieskatiem, un esošo infrastruktūru, ņemot vērā attiecīgajā projektā sasniedzamos mērķus. Sadalījums izglītības iestādēs starp attiecīgā izglītības līmeņa lietotājiem (piem. 7. - 9. klases), notiek, ņemot vērā datora konfigurāciju un tehniskos parametrus. Pēc principa – jo augstāks izglītības līmenis, jo labāka datora konfigurācija. Datori ir sadalāmi prioritāri šādā secībā:

1. Skolēniem.
2. Aktīvai rezervei, kas nodrošina bojātās tehnikas ātru aizvietošanu. Ar šo rezervi iespējams nodrošināt pedagogiem iespēju testēt digitālo mācību līdzekļu savietojamību ar *ChromeBook* ierīcēm.
3. Pedagogiem.

Sadalot datorus starp klasēm, to skaitam ir jābūt 100% atbilstošam klasēs esošo skolēnu skaitam. Ja tiek nodrošināts, ka ar datoriem ir apgādāti 100% skolēnu attiecīgajās klasēs un ir pietiekama aktīvā rezerve, savukārt, pāri palikušie datori nav pietiekami, lai ar tiem apgādātu citas klašu grupas 100% apmērā, šos datorus var izsniegt lietošanai pedagogiem. Prioritāri datori tiek izsniegti tiem pedagogiem, kas strādā ar datoriem apgādātajās klasēs.

# Datortehnikas izsniegšanas, nomaiņas un atgriešanas kārtība

Kamēr izglītības iestādēs nav pietiekama datorparka mācību pieejas “viens bērns viens dators” realizēšanai, skolēnu izglītošanai datortehniku izmanto skolā, neizsniedzot datorus lietošanai mājās. Lai nodrošinātu attālinātu mācību procesu, izvērtē nepieciešamību izsniegt datorus lietošanai mājās. Izglītības iestādes mācību pieeju “viens bērns viens dators” var realizēt pakāpeniski pa klašu grupām, uzsākot datortehnikas piešķiršanu lietošanai ārpus izglītības iestādes, ja šāda nepieciešamība rodas. Ja datori paredzēti lietošanai vienu mācību stundu vienā klasē, tad uzskaiti var neveikt, datorus izsniedzot pedagogam. Datoru uzskaiti veic līdzīgi kā citiem mācību līdzekļiem, tos izsniedzot skolēniem, balstoties uz skolas lietotajām praksēm un IT risinājumiem.

Ja datori tiek izsniegti uz mājām, tad datoru uzskaiti veic sekojošā kārtībā:

1. Izglītības iestādes rīcībā esošo datoru uzskaitei tiek ieviests attiecīgs žurnāls. Datora izsniegšana lietotājam izglītības iestādēs notiek, bērnam, pedagogam vai bērna likumiskajam pārstāvim (turpmāk – lietotājam) apliecinot saņemšanas aktu, kurā tiek norādīts nosaukums un inventarizācijas numurs.
2. Dators lietotājam tiek izsniegts uz periodu, kas nepieciešams mācību procesa norisei.
3. Plānotais datora atgriešanas laiks un citi nosacījumi, kad tehnika jāatgriež ārpus plānotā laika, piemēram, gadījumos, kad skolēns maina skolu, pedagogs beidz darba tiesiskās attiecības, dators ir bojāts, nepieciešama apkope u.c. gadījumi, tiek fiksēts pieņemšanas-nodošanas aktā. Pieņemšanas-nodošanas akta paraugu izstrādā Izglītības resursu uzskaites un monitoringa informācijas sistēmas (RUMIS) pārzinis. Šobrīd RUMIS pārzinis ir IzM.
4. Iestājoties plānotajam ierīces atgriešanas laikam, vai citiem datora atgriešanas ārpuskārtas nosacījumiem, kas minēti pieņemšanas-nodošanas aktā, lietotājs nodod datoru pašvaldības nozīmētai struktūrvienībai.

Piezīme: *Pēc koplietošanas platformas RUMIS ieviešanas ekspluatācijā, šis process tiks centralizēts un notiks elektroniskā veidā.*

# Datortehnikas apkopes un remonta kārtība

Pašvaldības nozīmētai struktūrvienībai ir jāplāno periodiska datoru apkope (tīrīšana, vizuālā apskate iespējamo bojājumu konstatācijai) ne retāk kā reizi gadā, atsevišķos gadījumos, ja ir notikusi kāda kļūme, tad tūlītēji.

Gadījumā, ja datoram ir radusies tehniska kļūme un tam nepieciešams remonts, tad lietotājs to nodod pašvaldības nozīmētai struktūrvienībai, kas pēc fakta konstatācijas, nekavējoties nomaina to pret citu datoru, veicot attiecīgu ierakstu uzskaites žurnālā. Pēc datora remontdarbu veikšanas, šis dators tiek atdots lietošanā tam pašam lietotājam, pretī saņemot uz laiku lietošanā izsniegto datoru.

IzM piegādātajai datortehnikai tehniskā apkopē nav nepieciešama, jo sistēmai nav nevienas kustīgas daļas. Garantijas periods IzM piegādātajai datortehnikai ir 3 gadi (katalogā iekļauta kā prasība). Tās laikā nekāda iejaukšanās datora iekšienē nav nepieciešama. Garantijas periodā visas tehniskās darbības ar iekārtu ir jānodrošina konkrētā ražotāja sertificētiem specialistiem.

Piezīme: *Pēc koplietošanas platformas “Resursu uzskaites un monitoringa informācijas sistēmas” (RUMIS) ieviešanas ekspluatācijā, šis process tiks centralizēts un notiks elektroniskā veidā.*

# “Datoru bibliotēkas” uzturēšanas (t.sk. aktīvās rezerves) kārtība

Lai lietotājiem nodrošinātu nepārtrauktu izglītības procesu, kurā tiek izmantots dators, izglītības iestādei ieteicams veidot datoru parka “aktīvo rezervi” 5% apjomā no visiem skolā esošajiem datoriem, ar mērķi nodrošināt tūlītēju datoru nomaiņu bojājumu vai remonta gadījumos.

Pašvaldības nozīmētai struktūrvienībai datoru parka uzturēšanai ir ieteicams aprīkot speciālo telpu, kurā notiek visu piegādāto datoru izsniegšana, saņemšana un uzglabāšana gadījumos, ja datori netiek lietoti (piemēram, datori, kuriem vecāki nav pieteikušies). Šai telpai ir jābūt aprīkotai ar speciāliem plauktiem, kuros ilgāku laiku var uzglabāt lielu skaitu datoru, neradot tiem mehāniskus bojājumus. Šai telpai jāparedz pietiekamas jaudas elektrības pieslēgums un jābūt aprīkotai ar datoru lādētājiem, lai nodrošinātu vismaz “aktīvās rezerves” un skolēniem lietošanai mācību stundās plānoto datoru akumulatorbateriju nepārtrauktu uzlādi.

# “Datoru bibliotēkas” pārvaldības kārtība (domēnu vārdu un lietotāju kontu pārvaldība)

Katras pašvaldības nozīmētai struktūrvienībai jāizvēlas lietotāju kontu pārvaldības kārtība – centralizēta vai decentralizētā, daļēji centralizēta. Labā prakse ir pakāpeniski pāriet uz vienotu digitālo mācību līdzekļu un mācību vadības sistēmu izmantošanu, lai varētu saņemt operatīvu atgriezenisko saiti par mācību procesu, gan arī spēt atbalstīt lietotājus pietiekamā apjomā.

Pašvaldības parasti izvēlas Microsoft vai Google ekosistēmu kā pamatu lietotāju kontu veidošanai. Tā iespējams centralizēti nodrošināt visu lietotāju drošības iestatījumus un pārraudzīt datortehnikas lietošanu.

Izglītības iestāžu Domēnu vārdu reģistrāciju, lietotāju kontu veidošanu un licenču pārvaldību nodrošina pašvaldības nozīmētā struktūrvienība.

# “Datoru bibliotēkas” papildināšanas un atjaunošanas kārtība

Liela apjoma izglītības iestāžu datoru parka papildināšana, t.i., iepirkums valsts līmenī tiek organizēts centralizēti saskaņā ar “Publisko iepirkuma likuma” normām.

Datorus var iegādāties arī pašvaldības pašas atbilstoši saviem investīciju un izglītības attīstības plāniem, sava budžeta ietvaros.

Gadījumos, ja pašvaldības pašas organizē liela apjoma datoru iegādi, tad tas ir saskaņojams ar IzM, un iepirkuma rezultātā, ņemot vērā iespējamo ekonomisko ieguvumu un datortehnikas tehnoloģisko attīstību, jāizvērtē vai IzM nav jāveic izmaiņas EIS katalogā.

# Darba vietas un interneta pieslēguma nodrošināšana

Ja lietotāju dzīvesvietās datoru izmantošana ir apgrūtināta interneta vai citu apstākļu pieejamības dēļ, pašvaldība nodrošina, ka ir pieejamas telpas ar interneta pieslēgumu skolās, bibliotēkās vai citās telpās.

IzM, sadarbībā ar Satiksmes ministriju, un Vides aizsardzības un reģionālās attīstības ministriju, jāvienojas par ātrgaitas interneta nodrošināšanu līdz 2026. gadam katrā izglītības iestādē, kur paredzēta datoru izsniegšana.

# Noslēguma jautājumi

Katra pašvaldība izstrādā savu dokumentu kur apraksta “datoru bibliotēkas” datoru izmantošanas kārtību.